ആറ് പേരെ ആക്രമിച്ച പുള്ളിപ്പുലി ഒടുവില് കെണിയില് വാക്കിംഗ് സ്റ്റിക്ക് കൊണ്ട് പുലിയെ നേരിട്ട 55 കാരിക്ക് അഭിനന്ദനങ്ങള് മുംബൈ: ഒരു മാസത്തോളം ആരേ നിവാസികളുടെ ഉറക്കം കെടുത്തിയ പുള്ളിപ്പുലിയെ ഒടുവില് വനംവകുപ്പ് കെണിയിലാക്കി. ആരേ ഡയറി പ്രദേശത്തെ വനമേഖലയില് സ്ഥാപിച്ച നാല് കെണികളില് ഒന്നിലാണ് പുലി കുടുങ്ങിയത്. രണ്ട് കുട്ടികളെ അടക്കം ആറ് പേരെയാണ് പുലി ഒരു മാസത്തിനുളളില് ആക്രമിച്ചത്. കെണിയിലായത് പെണ് പുലിയാണെന്ന് വനം വകുപ്പ് ഉദ്യോഗസ്ഥന് നാരായണ് മാനെ പറഞ്ഞു. രണ്ട് ദിവസം മുന്പാണ് 55 കാരിയെ പുലി ആക്രമിച്ചത്. ഇതിന്റെ സിസിടിവി ദൃശ്യങ്ങള് പുറത്തുവന്നിരുന്നു. കൈയ്യിലുണ്ടായിരുന്ന വാക്കിംഗ് സ്റ്റിക്ക് കൊണ്ട് പുലിയെ ഇവര് അടിച്ചോടിക്കുന്ന ദൃശ്യങ്ങള് വ്യാപകമായി പ്രചരിക്കപ്പെട്ടതോടെ ഇവര്ക്ക് അഭിനന്ദന പ്രവാഹമാണ്. പുലി ഇരുന്ന പ്രദേശത്ത് ഇതറിയാതെ എത്തിയ വയോധികയാണ് ആക്രമിക്കപ്പെട്ടത്. വാക്കിംഗ് സ്റ്റിക്ക് കുത്തി നടന്നുവന്ന വയോധിക പടിയില് വിശ്രമിക്കാനായി ഇരിക്കുമ്ബോള് പുലി പിന്നിലൂടെ പതുങ്ങിയെത്തുകയായിരുന്നു. പെട്ടന്ന് പതറിയെങ്കിലും മനസ്സാന്നിദ്ധ്യം വീണ്ടെടുത്ത് കൈയ്യിലുണ്ടായിരുന്ന വാക്കിംഗ് സ്റ്റിക്ക് കൊണ്ട് ഇവര് പുലിയുടെ മുഖത്ത് അടിച്ചു. പിന്നെയും ആക്രമിക്കാന് തുനിഞ്ഞെങ്കിലും തുടര്ച്ചയായി ശക്തമായുളള അടിയേറ്റ് പുലി ഓടിപ്പോകുന്നതും ദൃശ്യങ്ങളില് കാണാം. ആക്രമണത്തിനിടെ വയോധികയ്ക്ക് നിസാര പരിക്കേല്ക്കുകയും ചെയ്തിരുന്നു. ഇതിന് രണ്ട് ദിവസം മുന്പ് നാല് വയസുകാരനെയും മറ്റൊരു 19 കാരനെയും പുലി ആക്രമിച്ചിരുന്നു. പുലര്ച്ചെ 5.30 ഓടെ ഉദ്യോഗസ്ഥര് നടത്തിയ പരിശോധനയിലാണ് ഒരു കൂട്ടില് പുലി കുടുങ്ങിയതായി കണ്ടത്. കെണിയില് കയറുന്നതിനിടെ ശരീരത്ത് മുറിവുകള് ഉണ്ടായിട്ടുണ്ടെന്നും ഇത് സുഖപ്പെടുത്തുന്നതിനായി പുലിയെ സഞ്ജയ് ഗാന്ധി നാഷണല് പാര്ക്കിലേ്ക്ക് അയച്ചതായും അധികൃതര് അറിയിച്ചു. ആക്രമണം നടത്തിയ പുളളിപ്പുലി തന്നെയാണ് കെണിയില് വീണതെന്ന് സ്ഥിരീകരിച്ചിട്ടുണ്ട്. മുന്പുളള ക്യാമറ ദൃശ്യങ്ങള് കൂടി പരിശോധിച്ചാണ് ഇക്കാര്യം സ്ഥിരീകരിച്ചതെന്ന് സഞ്ജയ് ഗാന്ധി നാഷണല് പാര്ക്ക് ഡയറക്ടര് ജി മല്ലികാര്ജ്ജുന പറഞ്ഞു.